**POROČILO**

**s prvega posvetovanja o pripravi Predloga posebnih usmeritev za prometne vsebine v Mestni občini Koper**

Poročilo predstavlja glavne rezultate prvega posvetovanja s predstavniki javnosti o pripraviPredloga posebnih usmeritev za prometne vsebine v Mestni občini Koper oz. Celostne prometne strategije za MOK (CPS) - predvsem rezultate razprav v delovnih skupinah, ki so potekale v drugem delu posvetovanja.

**Namen** poročila je po eni strani seznaniti ključne deležnike in zainteresirano javnost o rezultatih prvega posvetovanja, po drugi strani pa bodo predlogi udeležencev posvetovanja, ki so povzeti v poročilu, obravnavani v nadaljnjem postopku priprave Celostne prometne strategije.

Posvetovanje, ki je **potekalo v prostorih Pretorske palače v Kopru, 14.12.2015**, je bilo prvo v sklopu dveh posvetovanj, ki sta predvideni do končne izdelave CPS .

**Izhodišča:**

Pomembna vidika Celostne prometne strategije za Mestno občino Koper, ki nastaja v okviru projekta PUT-UP ISTRE, sta med drugimi tudi seznanjenost in vključenost relevantnih deležnikov ter zainteresirane splošne javnosti. Obveščanje v posameznih fazah postopka priprave strategije je sproti zagotovljeno na spletni strani Mestne občine Koper in preko medijev. Sodelovanje pri vsebinski pripravi strategije pa je bilo zainteresirani javnosti omogočeno preko spletne ankete, ključnim deležnikom in predstavnikom javnosti pa na prvem in drugem posvetovanju – prvo se je odvilo v decembru (in ga predstavlja to poročilo), drugo se bo odvilo predvidoma v februarju 2016.

**Cilji prvega posvetovanja:**

* informirati ključne deležnike in zainteresirano javnost o pripravi Predloga posebnih usmeritev za prometne vsebine v Mestni občini Koper oz. Celostne prometne strategije, o razlogih za njeno pripravo in pomenu CPS v povezavi s strategijo Koper – pametno mesto;
* predstaviti strukturo dokumenta CPS in podrobneje predstaviti vsebine, ki so bile predmet prvega posvetovanja - pet strateških stebrov strategije in osnutek ciljev na teh področjih;
* razpravljati s predstavniki javnosti o predstavljenih vidikih ter pridobiti povratna mnenja, predvsem nabor predlogov ukrepov za obravnavo pri nadaljnji pripravi CPS.

**Udeleženci:**

Vabljenih je bilo 42 predstavnikov različnih javnosti (krajevnih skupnosti, Luke Koper, policije, javnega potniškega prometa in drugih javnih služb, nevladnih organizacij, strokovnih združenj,…). Na posvetovanju je bilo skupno z organizatorji posvetovanja 32 udeležencev.

Vsem vabljenim predstavnikom javnosti so bila z vabilom predhodno poslana gradiva:

* Predlog posebnih usmeritev za prometne vsebine v Mestni občini Koper,
* Povzetek Predloga posebnih usmeritev za prometne vsebine v Mestni občini Koper,
* Anketa.

**Potek posvetovanja:**

V prvem delu posvetovanja so bili po uvodnem pozdravu predstavljeni projekt PUT-UP ISTRE (Nataša Likar, MOK), glavni okviri Strategije Koper – pametno mesto ( Aljoša Žerjal, Harpha Sea) ter usmeritve za pripravo Celostne prometne strategije s cilji na petih strateških stebrih (Manuela Varljen, IB Studio).

V drugem interaktivnem delu so bili udeleženci najprej seznanjeni z načinom nadaljnjega dela, nato so razpravljali v manjših skupinah ter pripravili nabor predlogov ukrepov za uresničitve izbranih ciljev na petih strateških področjih. Razprave so usmerjali so-moderatorji, ki so tudi pojasnjevali morebitne nejasnosti in zapisovali predloge ukrepov, ki so jih navajali udeleženci. Zapisovali so predloge, o katerih se je načeloma strinja celotna skupina, možna pa so bila tudi ločena mnenja.

Skupine so se po moderatorski metodi »vrtiljak« premikali od enega do drugega omizja in tako obdelali cilje in ukrepe na vseh petih strateških stebrih CPS. Rezultati tega dela so predstavljeni v nadaljevanju.

Po zaključku dela so se vsi udeleženci spet zbrali v dvorani. So-moderatorji vseh petih skupin so nato plenarno predstavili podane predloge ukrepov za cilje po strateških stebrih.

Manuela Varljen, IB Studio in Ivana Štrkalj , MOK sta posvetovanje zaključili z zahvalo udeležencem za konstruktivno sodelovanje in jih povabili k pregledu in morebitnim dopolnitvam osnutka Poročila s prvega posvetovanja. Predstavili sta tudi, kako bodo rezultati uporabljeni pri nadaljnji pripravi CPS ter povabili udeležence tudi na drugo posvetovanje, ki bo februarja 2016.

**Rezultati ankete:**

Poleg rezultatov s posvetovanja bodo pri nadaljnji pripravi CPS obravnavani tudi zbrani odgovori na anketo glede prometnih vsebin MOK. Na naslov MOK je prispelo 9 odgovorov na anketo, ki so zbrani v poročilu: *Združeni odgovori na anketo glede prometnih vsebin MOK*

V nadaljevanju poročila so predstavljeni zbrani predlogi ukrepov za uresničevanje ciljev na petih strateških področjih CPS.

**VZPOSTAVITEV CELOSTNEGA PROMETNEGA NAČRTOVANJA**

|  |  |
| --- | --- |
| **CILJI** | **UKREPI** |
| Vzpostavitev sistemskih, finančnih in upravnih pogojev za izboljšanje urejanja mobilnosti | - Sprejem CPS.  - Primerno ozaveščanje politike in ostalih udeležencev.  - Novelacija CPS.  - Mobilnostni načrt (Luka – DPN).  - Izdelava CPS tudi na regionalni in meddržavni ravni. |
| Zagotavljanje transparentnosti odločanja z vidika vključevanja javnosti v vse faze načrtovanja mobilnosti | - Neprekinjenost delovanja / udejanjanja CPS, ne glede na politiko.  - Informiranje in poročanje o dogajanju.  - Delavnice po krajevnih skupnostih in z deležniki. |
| Uvedba orodij za sistematično spremljanje področja mobilnosti | - Zagotavljanje virov financiranja (Eko taksa, EU sredstva).  - Spremljanje navad (ankete).  - Učinkovito in sprotno obveščanje uporabnikov.  - »Pametno mesto« - uporaba pametnih orodij. |
| Integracije med različnimi načrtovalskimi sektorji znotraj MOK | - Uskladitev ciljev v različnih strateških dokumentih.  - Uskladitev prioritet, da se medsebojno dopolnjujejo.  - Ustanovitev ekipe za mobilnost.  - Priprava izvedbenega načrta in zagotovitev kontinuitete. |
| Predlog novega cilja:  Prometno načrtovanje skladno s kraji in naselji | - Uskladitev in raba prometnih strategij in predpisov za potrebe in razvoj kraja. |

**UVELJAVITEV HOJE**

|  |  |
| --- | --- |
| **CILJI** | **UKREPI** |
| Zagotovitev pogojev, da bo večina prebivalcev lahko opravila velik del krajših dnevnih poti peš | - Dvigalo na Markovec preko klifa, ki prestavlja največjo naravno oviro na območju. Pred začetkom projekta je nujno izvesti študijo oz. raziskavo dejanske potrebe in upravičenosti stroškov gradnje.  - Razširitev poti za nemotoriziran promet med Žusterno in Izolo z nasutjem obalnega pasu ter ločitev peš poti od kolesarske proge vsaj z pasom rastlinja.  - Postopno omejevanje motornega prometa v starem mestnem jedru.  - Regulacija števila motornih vozil s prilagajanjem parkirnin v smislu dražjih parkirnin za prebivalce v bližini centra ( 10 do 20 minut hoje), ki bi lahko v center hodili peš ter cenejših ali enakih cen parkirnin za bolj oddaljene prebivalce.  - Ukrep za spremembo oziroma obrat trenda spreminjanja zelenih površin v parkirišča z vzpostavljanjem novih parkov.  - Izdelava načrta razvoja parkirišč ter seznanitev uporabnikov z namembnostjo plačevanja dražjih parkirnin. Parkirišča se ob zadostni količini zbranih sredstev ustrezno nadgrajujejo z novo ponudbo in infrastrukturo (asfaltiranje, polnilnice za električne avtomobile, prehod na multimodalnost...).  - Širitev pločnikov in ločevanje peš poti od kolesarskih stez po celi občini. (Posebej so bila izpostavljena naselja v zaledju in povezave med mestom in podeželjem.)  - Uvajanje območij umirjenega prometa ob vseh šolah in vrtcih v občini, ter varstva otrok na kritičnih točkah.  - Oživitev tradicionalnih peš poti med naselji na podeželju kot rekreativnih zaradi ugodnih reliefnih izvedb tras.  - Ustrezna opremljenost peš poti s klopmi za počitek, WC-ji za hišne ljubljenčke (pse), ozelenitev in senčenje s posaditvijo dreves.  - Vzpostavitev sistemov financiranja vzdrževanja rekreativnih poti. |
| Povečanje prometne varnosti in občutek varnosti pešcev v mestnem prostoru | - Dvigalo na Markovec preko klifa.  - (Glej tudi druge zgoraj navedene predloge ukrepov, ki izboljšujejo pogoje za hojo).  - Učinkovito obveščanje prebivalcev o izvedenih tehničnih in drugih rešitvah (izobraževalnih, ozaveščevalnih,…), ki so izboljšali pogoje za hojo.  - Promocija in ozaveščanje o prednostih in koristih rekreativne hoje in vsakdanje hoje po opravkih.  - Promocijski in drugi ukrepi za preobrat trenda motorizacije prebivalstva (v gospodinjstvih, v šolah in vrtcih, o podjetjih, v javni upravi). |
| Spremljanje števila in navad pešcev | - Aplikacije za telefone s katerimi bi pešci anonimno prenašali informacije o svojih navadah (koliko hodijo, kje hodijo, kdaj hodijo). Podatki bi se zbirali ter analizirali, skladno z rezultati pa prilagajali in izvajali ukrepi za večjo privlačnost hoje ter večjo varnost pešcev.  - Senzoristika ter štetje pešcev in situ torej na pločnikih in ostalih površinah. |
| Povezovanje Kopra s podeželjem in podeželskih naselij med sabo | Med debato je bilo izpostavljeno, da strategija CPS zapostavlja podeželje, zato nov strateški cilj: *Povezovanje Kopra s podeželjem in podeželskih naselij med sabo.* Mišljen je kot vzdrževanje in vzpostavljanje povezav v rekreativne namene. Deloma se na ta cilj nanašajo nekateri zgoraj navedeni ukrepi, deloma pa je cilj mišljen kot poziv k večjemu posvečanju pozornosti podeželju in urejanju prometnih razmer v prid pešcem tudi v vaseh in suburbaniziranih naseljih. |

**JAVNI POTNIŠKI PROMET**

|  |  |
| --- | --- |
| **CILJI** | **UKREPI** |
| Povečanje uporabe javnega potniškega prometa | - Povečati pogostost avtobusov v konicah.  - Povečati pogostost primestnega javnega prometa.  - Omogočiti možnost vožnje s hišnimi ljubljenčki.  - Razširitev linij mestnega prometa kjer so izražene potrebe.  - Povečati število postajališč JPP kjer so izražene potrebe. |
| Izboljšanje ponudbe javnega prometa v mestu | - Širitev aplikacij »sledljivosti« avtobusov tudi na primestnih linijah JPP.  - Uporabnikom bolj prijazen (enostaven) način obveščanja o prihodih avtobusov.  - Uvedba vizualnega obveščanja. |
| Izboljšanje integracije med različnimi sredstvi JPP ter ostalimi prometnimi načini | - Uvedba možnosti prevozov koles z avtobusi.  - Preveritev mreže avtobusnih linij in nihanja zasedenosti preko leta.  - Proučitev možnosti kombiniranja - uporabe šolskih avtobusov za prevoz tudi ostalih občanov.  - Proučitev možnosti »prevozov na klic«.  - Povezanost centrov pomorskega in železniškega prometa. |
| Izboljšanje dostopnosti JPP za osebe z zmanjšano mobilnostjo | - Izobraževanje (osebja JPP?) za pomoč osebam z otroškimi vozički in gibalnimi ovirami (invalidom). |
| Izboljšanje podobe JPP | - Dopolniti avtobusna postajališča z obveščevalnimi tablami.  - Jasna označitev avtobusnih postajališč z imenom kraja. |

**RACIONALNA RABA MOTORIZIRANEGA PROMETA**

|  |  |
| --- | --- |
| **CILJI** | **UKREPI** |
| Povečanje prometne varnosti | * Uvedba boljšega nadzora (npr. radarjev). * Ukrepi za realne omejitve hitrosti. * Uvedba »ležečih policajev«, utripajočih/opozorilnih prometnih znakov. * Preventiva oz. ozaveščanje, predvsem po TV (npr. filmi o nevarnosti prehitre vožnje, ipd.). * Vzpostavitev centra varne vožnje. * Določitev lokacije za poligon za motocross. * Zakonska ureditev področja tako imenovanih »petindvajsetk«. * Ureditve stanja cest in pločnikov, kot na primer:   + pločnik Lukini-Sočerga,   + sanacija plazu na cesti Sv. Anton – Potok,   + razširitev oz. sanacija ceste Pobegi – Bivje,   + sanacija ceste za Pečke,   + Omejitev hitrosti na 30 km/h skozi zaselek Boškarji   + izgradnja krožišča v Pobegih. |
| Izboljšanje parkirnih razmer v mestnem središču | * Obveščanje o možnostih parkiranja. * Izgradnja dodatnih garažnih hiš. * Ureditev tarifne politike parkiranja. * Dokončanje ureditve parkirišča pri kulturnem domu KS Pobegi-Čežarji. * Boljša izraba obstoječih parkirnih mest (kot na primer v Sv. Antonu). * Uvedba boljšega nadzor nad parkiranjem. |
| Zmanjšanje odvisnosti prebivalcev od avtomobila | * Izboljšanje javnega potniškega prometa (predvsem v zaledju). * Promocija alternativnih načinov prevoza, predvsem pri otrocih (vrtec, osnovna šola). * Ozaveščanje o škodljivosti uporabe motornih vozil (negativni učinki na zdravje, škodljivi vplivi na okolje zaradi izpušnih plinov, hrup, ipd.). * Uvedba alternativnih oblik prevoza:   + prevoz na poziv,   + vlak, električni vlak,   + »car sharing« - skupna uporaba avtomobilov,   + skupno lastništvo avtomobila npr. last krajevne skupnosti (velja predvsem za zaledje). * Vzpostavitev centra za mobilnost, kjer bodo zbrane vse informacije o možnosti alternativnih načinov prevoza. * Informiranje, promocija trajnostne mobilnosti. |
| Povečanje deleža okolju prijaznih vozil | * Finančne spodbude pri nakupu energetsko varčnejših in čistejših vozil. * Osveščanje/promocija tovrstnih vozil. * Možnosti najema (npr. električnih koles z motorjem) * Uvedba čim večjega števila polnilnic za električna vozila. |
| Zmanjševanje negativnih učinkov tovornega prometa v centru | * Izgradnja novega vhoda v Luko Koper. * Izgradnja nove vpadnice v Luko Koper. * Izgradnja novega kamionskega terminala. * Prehod čim večjega števila tovornega prometa iz cest na železnico. * Umik logističnega centra iz obalnega prostora. |
| Načrtovanje in »demotiviranje« tranzitnega prometa skozi naselja | * Uvedba ustreznih prometnih oznak za prepoved prometa. * Predlog ukinitve vinjete na obmejnem tranzitnem pasu. |

**KOLESARJENJE**

|  |  |
| --- | --- |
| **CILJI** | **UKREPI** |
| Zagotovitev pogojev za udobno in prijetno kolesarjenje v mestu **dodano: in naseljih** | - Povezati obstoječo kolesarsko mrežo v mestu ter jo povezati s predmestjem.  - Dograditev kolesarske infrastrukture in vzdrževanje.  - Ureditev robov pločnikov s klančinami.  - Ureditev prometne politike kolesarjenja na Pristaniški ulici ter razširitev kolesarskega pločnika na Vojkovem nabrežju.  - Ureditev lastništva za odkup zemljišč, kjer je predvidena ureditev kolesarskih poti.  - Vključitev kolesarskih poti že v prostorskem načrtovanju/na strokovnem nivoju.  - Vzpostavitev boljše povezave glavne avtobusne in železniške postaje z mestom.  - Promocija kolesarjenja kot sodobne in zdrave oblike prevoza.  - Vpeljava vzpenjače oziroma "kolesarskega dvigala" na Markovec - primer: http://www.citylab.com/commute/2014/04/bike-elevator-take-you-steep-hills/8774/  Ločeno mnenje: zapreti mestno jedro za promet oziroma vzpostaviti peš cono. |
| Povečanje deleža kolesarjenja v mestnih potovanjih | - Vzpostavitev kolesarnic in učinkovitega sistema izposoje koles.  - Na območjih s P&R sistemom, vključiti izposojo koles in prevoz koles z JPP.  - Postavitev dodatnih parkirišč na obrobju mesta.  - Vzpostavitev spodbudne cenovne politike / sistema nagrajevanja za uporabo koles.  - Vzpostavitev izposoje električnih koles (do 25 km/h) in postavitev postaj ter polnilnic.  - Spodbujanje kolesarjenja v šolah in postavitev kolesarnic v osnovnih in srednjih šolah.  - Organizacija kolesarskih dogodkov (s kolesom v šolo/službo, kolesarska dirka…ipd). |
| Povečanje prometne varnosti in občutka varnosti kolesarjev **dodano: in ostalih udeležencev v prometu** | - Ukrep za povečanje varnosti z ureditvijo in povezovanjem infrastrukture ter postavitvijo ustrezne signalizacije.  - Sprememba zakonodaje (izločitev mopedov, ki zmorejo preko 25km/h in imajo enakovreden status kolesa, iz mestnega prometa).  - Okrepitev izobraževanja otrok.  - Izobraževanje in ozaveščanje kolesarjev glede vozne kulture in uporabe ustrezne kolesarske opreme.  - Ureditev ločene poti za pešce in kolesarje.  - Ozaveščanje voznikov motoriziranih vozil glede varnosti v prometu in ureditev jasnih prometnih označb ter talnih označb za kolesarje.  - Promocija in oglaševanje primerov dobrih praks.  Povečanje nadzora nad kolesarji.  - Ločeno mnenje: odstranitev signalizacije, simbolov in javne razsvetljave. |
| Spremljanje števila navad kolesarjev | Vzpostavitev evidence izposoje v izposojevalnicah koles in na območjih s P&R sistemom.  Štetje prometa na glavnih kolesarskih poteh.  GPS sistemi za identifikacijo najbolj frekventnih lokacij.  Izdelava strokovnih analiz.  Izvedba anket med kolesarji.  Ločeno mnenje: spremljanje ni potrebno, zaradi majhnega števila kolesarjev v MOK. |
| **DODATEN CILJ:** Povezovanje kolesarskih poti mesta z zaledjem in povezovanje poti med naselji zaledja MOK | Vzdrževanje cest v zaledju.  Ureditev ločenih pasov za kolesarje, zlasti v naseljih.  Ureditev kritičnih točk (npr: priključki gozdnih kolesarskih poti na regionalno cesto) z ustrezno signalizacijo.  Označba rekreativnih tematskih poti.  Ureditev pločnikov, postavitev omejevalcev hitrosti v naseljih.  Spodbujanje kolesarjenja v šolo.  Identifikacija in ureditev priljubljenih vikend-rekreativnih poti. |
| **DODATEN CILJ:** Medobčinsko povezovanje kolesarskih poti | Skupen P&R sistem.  Skupna politika izposoje koles. |